**LIETUVOS RESPUBLIKOS APLINKOS MINISTRAS**

**Į S A K Y M A S**

**DĖL APLINKOS MINISTRO 2003 M. GRUODŽIO 19 D. ĮSAKYMO NR. 684 „ DĖL PAVOJINGŲ ATLIEKŲ TVARKYMO LICENCIJAVIMO TAISYKLIŲ BEI PAVOJINGAS ATLIEKAS TVARKANČIŲ ĮMONIŲ DARBUOTOJAMS TAIKOMŲ KVALIFIKACINIŲ REIKALAVIMŲ IR ATESTAVIMO TVARKOS PATVIRTINIMO“ PAKEITIMO**

2004 m. gegužės 5 d. Nr. D1-247

Vilnius

Vadovaudamasis Lietuvos Respublikos atliekų tvarkymo įstatymo (Žin., 1998, Nr. [61-1726](https://www.e-tar.lt/portal/lt/legalAct/TAR.8D38517814F1); 2002, Nr. [13-475](https://www.e-tar.lt/portal/lt/legalAct/TAR.EC8908C2BEE5)) 12 straipsniu ir Lietuvos Respublikos Vyriausybės 2002 m. spalio 29 d. nutarimu Nr. 1691 „Dėl įgaliojimų suteikimo įgyvendinant Lietuvos Respublikos atliekų tvarkymo įstatymą“ (Žin., 2002, 104-4649),

1. Pakeičiu aplinkos ministro 2003 m. gruodžio 19 d. įsakymą Nr. 684 „Dėl Pavojingų atliekų tvarkymo licencijavimo taisyklių bei Pavojingas atliekas tvarkančių įmonių darbuotojams taikomų kvalifikacinių reikalavimų ir atestavimo tvarkos patvirtinimo“ (Žin., 2004, Nr. [18-552](https://www.e-tar.lt/portal/lt/legalAct/TAR.B3844E0BF0BD)) ir išdėstau 2.1 papunktį taip:

„2.1. iki šio įsakymo įsigaliojimo dienos veikiančios pavojingas atliekas surenkančios, saugančios, šalinančios ir naudojančios įmonės licencijas pavojingų atliekų tvarkymo veiklai privalo gauti iki 2004 m. lapkričio 1 d.“;

2. Pakeičiu nurodytojo įsakymo 1 punktu patvirtintus Pavojingas atliekas tvarkančių įmonių darbuotojams taikomus kvalifikacinius reikalavimus ir atestavimo tvarką (toliau – Tvarka):

2.1. Išdėstau Tvarkos 8.2.1 papunktį taip:

„8.2.1. turi būti baigę kursus pagal mokymo programą, suderintą su Lietuvos Respublikos aplinkos ministerija (toliau – Aplinkos ministerija) bei paskelbtą „Valstybės žinių“ priede „Informaciniai pranešimai“, skirtą PA tvarkymo darbų vadovams ir gavę Kvalifikacijos pažymėjimą, patvirtinantį įgytas profesines žinias;“.

2.2. Išdėstau Tvarkos 9.2 papunktį taip:

„9.2. turi būti baigę kursus pagal mokymo programą, suderintą su Aplinkos ministerija bei paskelbtą „Valstybės žinių“ priede „Informaciniai pranešimai“, skirtą PA tvarkymo darbuotojams – specialistams ir gavę Kvalifikacijos pažymėjimą, patvirtinantį įgytas profesines žinias;“.

2.3. Išdėstau Tvarkos 13 punktą taip:

„13. Asmuo, norintis dirbti Lietuvos Respublikoje pagal užsienyje įgytą atliekų tvarkytojo kvalifikaciją, pateikia Organizacijai prašymą jį atestuoti, nurodant pageidaujamą Atestato tipą, konkrečią PA tvarkymo veiklos rūšį, technologinių srautų grupę bei prašymą įvertinti įgytą profesinę kvalifikaciją bei teisines žinias ir prideda šiuos dokumentus:“

2.4. Išdėstau Tvarkos 13.3 papunktį taip:

„13.3. užsienio valstybės institucijų išduotus kvalifikacijos dokumentus, kurie Lietuvos Respublikoje pripažįstami pagal 1961 m. spalio 5 d. Hagos Konvenciją „Dėl užsienio valstybėse išduotų dokumentų legalizavimo panaikinimo“ (Žin., 1996, Nr. [92-2151](https://www.e-tar.lt/portal/lt/legalAct/TAR.A41DEA776C9C)).“.

2.5. Išdėstau Tvarkos 22 ir 23 punktus taip:

„22. Organizacija, gavusi suinteresuotojo asmens prašymą ir šios Tvarkos III skyriuje nurodytus dokumentus:

22.1. priima ir užregistruoja pateiktus dokumentus;

22.2. supažindina suinteresuotą asmenį su atestavimo tvarka;

22.3. organizuoja profesinių ir teisinių žinių egzaminą. Žinios tikrinamos testų pagalba;

22.4. esant teigiamiems profesinių ir teisinių žinių patikrinimo rezultatams, atestavimo dokumentus perduoda atestavimo komisijai.

23. Sprendimą dėl Atestato išdavimo priima Komisija.“.

2.6. Išdėstau Tvarkos 24.2 papunktį taip:

„24.2. nesuteikti asmeniui Atestato, nurodant konkrečias neatestavimo priežastis. Apie tai Organizacija privalo per 10 dienų nuo sprendimo priėmimo raštu pranešti pretendentui.“.

2.7. Pripažįstu netekusiu galios Tvarkos 26 punktą.

2.8. Išdėstau Tvarkos 28 punktą taip:

„28. Visos atestavimo procedūros turi būti baigtos per 2 mėn. nuo prašymo atestuoti užregistravimo dienos.“.

2.9. Išdėstau Tvarkos 32 punktą taip:

„32. Atestatą pasirašo Komisijos pirmininkas ir aplinkos ministro įgaliotas Aplinkos ministerijos sekretorius“.

2.10. Išdėstau Tvarkos 48 punktą taip:

„48. Žinios apie atestuotus PA surinkimo, saugojimo, šalinimo ir naudojimo paslaugas teikiančių įmonių Darbuotojus, Atestato išdavimą, papildymą, pratęsimą bei galiojimo panaikinimą skelbiamos Organizacijos interneto tinklalapyje.“.

3. Pavedu Aplinkos ministerijos Visuomenės informavimo skyriui organizuoti Kvalifikacijos atestatų bei Pavojingų atliekų tvarkymo licencijų formų spausdinimą.

4. Įgalioju Aplinkos ministerijos sekretorių Aleksandrą Spruogį derinti pavojingas atliekas tvarkančių įmonių darbų vadovų bei specialistų mokymo programas bei pasirašyti Kvalifikacijos atestatus.

APLINKOS MINISTRAS ARŪNAS KUNDROTAS